Source: https://revista22.ro/actualitate-interna/ccr-desfiinteaza-legea-privind-desecretizarea-protocoalelor-sri-initiata-de-dragnea-si-tariceanu
Timestamp: 2020-07-07 01:42:53+00:00
Document Index: 35218873

Matched Legal Cases: ['CCR ', 'CCR ', 'CCR ', 'ICCJ ', 'CCR ', 'CCR ', 'CCR ', 'CCR ', 'ccr ']

CCR desfiinţează legea privind desecretizarea protocoalelor SRI, inițiată de Dragnea și Tăriceanu | Revista 22 GDPR
CCR desfiinţează legea privind desecretizarea protocoalelor SRI, inițiată de Dragnea și Tăriceanu
Curtea Constituțională a declarat neconstituțională în integralitate, legea inițiată de Dragnea și Tăriceanu, privind declasificarea protocoalelor SRI încheiate în baza unei decizii CSAT din 2005.
CCR fusese sesizată de PNL, USR, ICCJ și președintele Klaus Iohannis. Judecătorii constituționali a admis sesizările pe motive extrinseci, nu parlamentul fiind cel care trebuie să facă desecretizarea, ci guvernul. În urma acestei constatări, judecătorii CCR nu au mai intrat la judecata pe fond.
Adoptarea acestui act normativ ar fi permis tuturor celor condamnați în baza acestor protocoale să ceară revizuirea sentințelor judecătorești definitive.
Şeful statului a sesizat CCR cu privire la această lege, motivând că, "prin modul în care a fost adoptată, precum şi prin conţinutul normativ", contravine unor norme şi principii constituţionale. El a solicitat CCR să constate că legea, care i-a fost transmisă pentru promulgare pe 21 noiembrie, este neconstituţională în ansamblu.
În cererea de sesizare a Curţii Constituţionale, Instanţa supremă arăta că, potrivit deciziei CCR 619/2016, legea trebuie să întrunească cele trei cerinţe de calitate: claritate, precizie şi previzibilitate.
Senatorii PNL şi USR susţineau că propunerea legislativă a fost dezbătută şi adoptată conform procedurii de adoptare a legilor ordinare, deşi aceasta cuprinde dispoziţii care făceau necesară şi impuneau adoptarea sa sub forma unei legi organice.
"Întrucât Parlamentul a legiferat printr-o lege ordinară în domenii supuse reglementării exprese prin lege organică, apreciem că întreaga procedură de adoptare a legii a fost fundamental viciată, legea trebuia să fie adoptată cu majoritatea cerută de Constituţie pentru legile organice şi vă solicităm să constataţi că Legea privind declasificarea unor documente este neconstituţională întrucât încalcă prevederile art. 52 alineatul (2), ale art. 73 alineatul (3) literele (e), (h), (k) şi (l), precum şi prevederile art. 76 alineatul (1) şi cele ale art. 118 alineatul (2) din Constituţia României, republicată", arătau aceştia.
ccr protocoale sesizare